[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.9.2006

KOM(2006) 547 endelig

2003/0252 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om kørekort (omarbejdet udgave)

2003/0252 (COD)

MEDDELELSE FRA KOMMISSIONENTIL EUROPA-PARLAMENTETi henhold til EF-traktatens artikel 251, stk. 2, andet afsnitvedrørende

Rådets fælles holdning med henblik på vedtagelse af Europa-Parlamentets og Rådets direktiv om kørekort (omarbejdet udgave)

1. SAGENS FORLØB

Forslag sendt til Europa-Parlamentet og Rådet: (KOM(2003) 621 –2003/0252 (COD)) | 3. december 2003 |

Udtalelse afgivet af Det Europæiske Økonomiske og Sociale Udvalg: | 31. marts 2004 |

Udtalelse afgivet under Europa-Parlamentets førstebehandling: | 23. februar 2005 |

Fælles holdning vedtaget: | 18. september 2006 |

2. FORMÅLET MED KOMMISSIONENS FORSLAG

Kommissionen vedtog den 21. oktober 2003 et direktivforslag om kørekort, nærmere bestemt en omarbejdet udgave, som erstatter direktiv 91/439/EØF om kørekort med senere ændringer[1]. Forslaget har følgende tre hovedformål:

1. At reducere mulighederne for forfalskning : muligheden for at udstede kørekort efter papirmodellen afskaffes til fordel for plastmodellen, som bliver enerådende; der bliver mulighed for at indsætte en mikrochip i kørekortet; der indføres en begrænset administrativ gyldighedsperiode for alle nye kørekort, der udstedes efter direktivets iværksættelsesdato

2. at garantere borgernes frie bevægelighed : den begrænsede administrative gyldighedsperiode har også denne virkning, og desuden harmoniseres hyppigheden af lægeundersøgelser for erhvervschauffører

3. at bidrage til større færdselssikkerhed : der indføres knallertkørekort; princippet om gradvis adgang til at erhverve kørekort for de kraftigste køretøjstyper udvides; der indføres mindstekrav til køreprøvesagkyndiges grund- og efteruddannelse; princippet om ét kørekort pr. person stadfæstes.

3. BEMÆRKNINGER TIL DEN FÆLLES HOLDNING

Rådet vedtog med kvalificeret flertal sin fælles holdning den 18. september 2006. Denne tekst udgør ikke alene Rådets fælles holdning, men afspejler ligeledes et kompromis, der er forhandlet mellem de tre institutioner som resultat af forhandlinger, der er ført i juni 2005. Europa-Parlamentets formand for Udvalget om Transport og Turisme har ved brev stilet til formanden for Rådet tilkendegivet, at han på den baggrund vil henstille til Udvalget om TRAN i forbindelse med andenbehandlingen at godkende den fælles holdning i den foreliggende udgave.

Rådet kunne ved tre lejligheder ikke tilslutte sig dette kompromis, idet et blokerende mindretal var imod det, men til sidst tegnede der sig en politisk aftale i forbindelse med mødet i Rådet for Transport, Telekommunikation og Energi den 27. marts 2006 takket være en ændring vedrørende fornyelse af kørekort. Artikel 7, stk. 2, blev derved ændret således, at gyldigheden af kørekort kan forlænges til 15 år. Dette aspekt har derfor ikke været en del af de interinstitutionelle forhandlinger.

Foruden dette specifikke punkt er følgende punkter, der blev afgjort i kompromiset efter drøftelserne mellem de tre institutioner, indføjet i den fælles holdning:

- ombytning af de eksisterende kørekort inden for en frist på 20 år fra datoen, hvor direktivet finder anvendelse (artikel 3, stk. 3);

- gradvis adgang til erhvervelse af motorcykelkørekort , bl.a. et interval på 2 år for overgangen fra en kategori til den følgende og direkte adgang til de tungeste motorcykler for førere, som er fyldt 24 år. Benævnelsen af motorcykelkategorier følger fortsat Kommissionens oprindelige forslag (artikel 4, stk. 3 og 6);

- princippet om ét kørekort pr. person , hvormed forsøg på svig kan bekæmpes, og ”kørekortturisme” kan forebygges (artikel 7, stk. 5);

- køretøjer med påhængskøretøjer : der indføres en dags undervisning eller en praktisk prøve for alle kombinationer fra 3500 kg til 4250 kg, når påhængskøretøjets vægt overstiger 750 kg (artikel 4, stk. 4, litra b)).

Kommissionen glæder sig over, at de interinstitutionelle forhandlinger er mundet ud i nye regler, der gør det muligt at fremme føreres frie bevægelighed, forbedre færdselssikkerheden og forebygge svig.

4. KONKLUSION

Kommissionen er af den opfattelse, at Rådets fælles holdning ikke adskiller sig fra Kommissionens forslag, hverken hvad angår dets hovedmål eller idé, og kan derfor give den sin tilslutning. Kommissionen glæder sig over, at den fælles holdning afspejler resultatet af de interinstitutionelle forhandlinger, og at det dermed bliver muligt at vedtage forslaget allerede efter andenbehandlingen.

[1] Rådets direktiv 91/439/EØF af 29. juli 1991 om kørekort, EFT L 237 af 24. august 1991, s. 1, senest ændret ved Kommissionens direktiv 2000/56/EF af 14. september 2000, EFT L 237 af 21. september 2000, s. 45.